Iepirkumu komisijas atbildes uz pretendenta uzdotajiem jautājumiem
(apstiprinātas Iepirkuma komisijas 2026.gada 3.augusta sēdē)

1. Jautājums:
Vēlamies precizēt, vai tehniskajā specifikācijā pozīcijām 9. un 10. ir ieviesusies pārrakstīšanas kļūda par kartīšu izmēriem?
Esošā redakcija: Tā izmērs ir 190 x 130 cm vai ekvivalents.
Lūdzam šo teikumu no specifikācijas izslēgt, jo uzrādītie izmēri ir nesamērīgi un neatbilsts minēto Photon kartīšu izmēriem.

Atbilde: 
Pasūtītājs informē, ka tehniskajā specifikācijā pozīcijās Nr. 9 un Nr. 10 attiecībā uz norādīto izmēru ir ieviesusies acīmredzama pārrakstīšanās kļūda. Minētais izmērs nav uzskatāms par obligātu tehnisko prasību. Vienlaikus tehniskajā specifikācijā ir paredzēta iespēja piedāvāt ekvivalentu risinājumu, līdz ar to pretendenti ir tiesīgi piedāvāt attiecīgajai precei atbilstošu izmēru un tehniskos parametrus, kas nodrošina Pasūtītāja vajadzībām atbilstošu funkcionalitāti.
Ņemot vērā minēto, tehniskās specifikācijas grozījumi netiks veikti, un pretendenti, sagatavojot piedāvājumu, ir tiesīgi piedāvāt attiecīgajai precei raksturīgu izmēru vai ekvivalentu risinājumu.

2. Jautājums:
1.	Daļa 1. Pozīcija
Pašreizējā tehniskajā specifikācijā ir norādīts konkrēta ražotāja produkta apzīmējums “GDX”, kas tiek izmantots Vernier Go Direct sensoru modeļu nosaukumos. Vienlaikus ir noteikts konkrēts sensora tehnoloģiskais risinājums -100 Ω platīna RTD elements, precizitāte ±0,2 °C pie 100 °C un konkrēts 30 sekunžu reakcijas laiks.
Šāds formulējums apraksta konkrēta ražotāja sensora tehnisko konstrukciju un var nepamatoti ierobežot iespēju piedāvāt citu ražotāju funkcionāli līdzvērtīgus paplašināta temperatūras diapazona sensorus.
Tirgū ir pieejami arī paplašināta diapazona temperatūras sensori, kuros platīna RTD elementa vietā tiek izmantots K tipa termopāris. Šādi sensori nodrošina temperatūras mērīšanu būtiski plašākā diapazonā, bezvadu Bluetooth un vadu USB savienojumu, kā arī darbību ar atkārtoti uzlādējamu akumulatoru. Piemēram, mācību sensora ražotāja risinājuma sensora mērīšanas diapazons ir no –200 °C līdz +1400 °C, komplektā esošās K tipa termopāra zondes diapazons ir no –200 °C līdz +1000 °C, precizitāte ir ±2 °C un izšķirtspēja 0,1 °C.
Lūdzam prasību:
“Temperatūras sensors, paplašināta diapazona GDX. Paplašināta diapazona temperatūras sensors. Tas savienojas ar ierīci, izmantojot bezvadu tehnoloģiju Bluetooth® vai USB. Diapazons: no –20 līdz 330 °C. Maksimālā temperatūra, kas nerada sensoram bojājumus: 380 °C. Temperatūras sensors: Platinum RTD (100 Ohm). Precizitāte: ±0,2 °C pie 100 °C. Atbildes laiks no 25 °C līdz 100 °C ūdenī: 30 sekundes. Savienojumi: bezvadu savienojums Bluetooth; vadu savienojums USB. USB lādējams akumulators.” izteikt šādā redakcijā:
“Paplašināta diapazona temperatūras sensors. Mērījumu diapazons - vismaz no –20 °C līdz +330 °C. Sensora zondei pieļaujamā temperatūra, kas nerada bojājumus, - vismaz +380 °C. Temperatūras mērīšanas elements - platīna RTD, K tipa termopāris vai funkcionāli līdzvērtīgs risinājums. Precizitāte - ne sliktāka par ±2 °C. Izšķirtspēja - ne sliktāka par 0,1 °C. Sensors aprīkots ar ātras reakcijas temperatūras zondi un piemērots temperatūras mērījumu veikšanai fizikas un ķīmijas eksperimentos. Savienojums ar datoru vai viedierīci, izmantojot Bluetooth un USB savienojumu. Iebūvēts atkārtoti uzlādējams akumulators ar uzlādi, izmantojot USB savienojumu.”

1.	Daļa 7. Pozīcija 
Pašreizējā prasībā ir norādīts konkrēta ražotāja produkta kods “GDX-EKG”, kas ir Vernier Go Direct EKG sensora modeļa apzīmējums. Šāds formulējums paredz lipekļu savietojamību tieši ar konkrēta ražotāja sensoru un var nepamatoti ierobežot iespēju piedāvāt citu ražotāju līdzvērtīgus EKG elektrodus. Vernier oriģinālie elektrodi tiek piedāvāti 100 gabalu iepakojumā izmantošanai ar Vernier EKG sensoriem.

Tirgū ir pieejami arī citu ražotāju funkcionāli līdzvērtīgi vienreizlietojami, pašlīmējoši EKG elektrodi, kuriem komplektā ir 100 vienreizlietojami pašlīmējoši elektrodu lipekļi, kas paredzēti izmantošanai ar sensoriem.

Lūdzam prasību:
“GDX-EKG, elektrokardiogrammas sensora lipekļi (100 gab. iepakojumā)” izteikt šādā redakcijā:
“Vienreizlietojami pašlīmējoši EKG sensora elektrodi jeb lipekļi, kas ir savietojami ar pretendenta piedāvāto EKG sensoru. Iepakojumā vismaz 100 gab.”

1.	Daļa 8. Pozīcija
Pašreizējā tehniskajā specifikācijā ir tieši norādīti konkrēta ražotāja produktu nosaukumi “GDX” un “Go Direct EKG”. Arī norādītā parametru kombinācija — diapazons ±200 mV, izšķirtspēja 0,024 µV un 400 paraugi sekundē — ir raksturīga konkrētam Vernier sensora modelim.
Tirgū ir pieejami arī citu ražotāju mācību procesam paredzēti bezvadu EKG sensori, kas reģistrē elektriskos signālus sirds vai muskuļu kontrakciju laikā un nodrošina Bluetooth un USB savienojumu, bet to diapazons un izšķirtspēja ražotāju dokumentācijā var būt norādīta citādi. Konkrēta modeļa nosaukuma un tam raksturīgu precīzu parametru noteikšana var nepamatoti ierobežot iespēju piedāvāt funkcionāli līdzvērtīgus risinājumus.
Lūdzam prasību:
“EKG sensors GDX – Go Direct EKG sensors reģistrē elektriskos signālus, kas rodas sirds vai muskuļu kontrakciju laikā, savienojas ar ierīci, izmantojot bezvadu tehnoloģiju Bluetooth® vai USB, diapazons ±200 mV, izšķirtspēja: 0.024 µV, paraugu uzkrāšana: 400 paraugi, savienojumi: bezvadu savienojums – Bluetooth; vadu – USB, USB lādējams akumulators.” izteikt šādā redakcijā:
“EKG sensors elektrisko signālu, kas rodas sirds vai muskuļu kontrakciju laikā, reģistrēšanai.
Mērījumu diapazons: piemērots EKG signālu reģistrēšanai;
Izšķirtspēja: ne sliktāka kā 5 µV;
Paraugu ņemšanas ātrums: vismaz 400 paraugi sekundē;
Savienojumi: bezvadu Bluetooth un vadu USB savienojums;
Barošana: iebūvēts atkārtoti uzlādējams akumulators.” 

1.	Daļa. 32. Pozīcija
Pašreizējā prasībā magnētiskajai adatai uz statīva ir noteikts konkrēts adatas garums 140 mm, statīva augstums 110 mm, kā arī prasība, ka pamatnei un statīvam jābūt izgatavotiem no plastmasas.
Šāds formulējums var nepamatoti ierobežot iespēju piedāvāt citu ražotāju funkcionāli līdzvērtīgus risinājumus, jo magnētiskās adatas izmantošanas funkcionalitāti mācību demonstrējumos nenosaka precīzs statīva augstums vai tikai plastmasas izmantošana. Būtiski ir, lai statīvs būtu stabils, izgatavots no nemagnētiska materiāla un nodrošinātu adatas brīvu rotāciju magnētiskajā laukā.
Tirgū ir pieejami arī citu ražotāju līdzvērtīgi risinājumi, piemēram, magnētiskā adata ar aptuveni 110 mm garumu un tai piemērots aptuveni 85 mm augsts statīvs, kas izgatavots no nemagnētiska materiāla. Šāds risinājums pilnībā nodrošina paredzēto pielietojumu magnētiskā lauka virziena un magnētu mijiedarbības demonstrējumiem.
Lūdzam prasību:
“Magnētiskā adata uz statīva, augstums: 110 mm, adatas garums: 140 mm, pamatne un statīvs: plastmasa.” izteikt šādā redakcijā:
“Magnētiskā adata uz stabila statīva. Adatas garums vismaz 100 mm, statīva augstums vismaz 80 mm. Pamatne un statīvs izgatavoti no plastmasas vai cita nemagnētiska materiāla. Konstrukcija nodrošina magnētiskās adatas brīvu rotāciju.”

1.	Daļa 42. pozīcija 
Pašreizējā tehniskajā specifikācijā ir norādīts konkrēts Gratnells kastes modeļa apzīmējums “F1”, taču vienlaikus noteiktie izmēri — augstums 300 mm, platums 312 mm un garums 430 mm — neatbilst F1 kastei. Saskaņā ar ražotāja tehnisko informāciju F1 kastes augstums ir 75 mm, savukārt izmēri 300 × 312 × 430 mm atbilst Gratnells F3 kastei.
Tādējādi modeļa apzīmējums “F1” ir pretrunā pārējām tehniskajām prasībām un var radīt neskaidrības piedāvājumu sagatavošanā un vērtēšanā. Kastes funkcionālā savietojamība jau tiek nodrošināta ar prasību, ka tai jāsader ar Gratnells kastu sliedēm, tāpēc konkrēta modeļa apzīmējuma norādīšana nav nepieciešama.
Lūdzam prasību:
“Piederumu uzglabāšanas kaste F1, Gratnells. Materiāls: izturīga plastmasa. Funkcija: iespējams veidot plauktu sistēmas. Krāsa: zila. Augstums: 300 mm. Platums: 312 mm. Garums: 430 mm. Kastei jāsader ar Gratnells kastu sliedēm.” izteikt šādā redakcijā:
“Piederumu uzglabāšanas kaste. Materiāls: izturīga plastmasa. Funkcija: iespējams veidot plauktu sistēmas. Krāsa: zila. Augstums: 300 mm. Platums: 312 mm. Garums: 430 mm. Kastei jāsader ar Gratnells kastu sliedēm.”

Atbilde: Saskaņā ar iepirkuma nolikuma 1.14.punktu un tā apakšpunktiem, pretendentiem ir tiesības piedāvāt arī ekvivalentus risinājumus vai preces, ja tās atbilst tehniskajā specifikācijā noteiktajām funkcionālajām un kvalitātes prasībām.

Līdz ar to tehniskajā specifikācijā norādītie preču raksturlielumi nav interpretējami kā prasība piedāvāt tikai konkrētu ražotāju vai modeli, un pretendenti ir tiesīgi piedāvāt ekvivalentus produktus, kas nodrošina līdzvērtīgu funkcionalitāti un atbilstību Pasūtītāja izvirzītajām prasībām.

